ET Euroopa Liidu Teataja C 317/13

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

2013/C 317/08

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„MIELE VARESINO”

EÜ nr: IT-PDO-0005-0990-24.04.2012

KGT ( ) KPN ( X )

1. Nimetus

„Miele Varesino”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.4. Muud loomset päritolu tooted (munad, mesi, mitmesugused piimatooted (v.a. või) jne)

3.2. Punktis 1 esitatud nimetusega tähistatava toote kirjeldus

„Miele Varesino” on taimelt Robinia pseudoacacia L. (harilik robiinia) korjatud üheliigiline mesi.

Füüsikalised ja keemilised näitajad

Mee „Miele Varesino” omadused peavad vastama järgmistele füüsikalistele ja keemilistele näitajatele: hüdroksümetüülfulfuraali (HMF) sisaldus peab toote turule laskmisel olema väiksem kui 15 mg/kg ning vee sisaldus ei tohi ületada 17,50 %.

Organoleptilised näitajad

Mee „Miele Varesino” organoleptilised näitajad on esitatud allpool.

Värvus: läbipaistev, peaaegu värvitust kuni õlgkollaseni.

Lõhn: meele iseloomulik õrn ja pehme lõhn, ilma teravalt eristuva iseloomuliku lõhnata.

Maitse: väga magus.

Lõhna varjund: õrn suhkrune vanilli lõhn.

Füüsikaline olek: tavaliselt vedel, kristalliseerub harva ja tavaliselt väga aeglaselt.

Õietolmu omadused

Mee „Miele Varesino” on mesilased korjanud hariliku robiinia õitest. Õietolmu kvalitatiivse analüüsiga tehakse kindlaks, et mesi pärineb hariliku robiinia õitest.

„Miele Varesino” peab sisaldama üle 25 % hariliku robiinia õietolmu sellisest õienektari kogumist, mille hulka ei loeta nektarit mittesisaldavat õietolmu ja saasteks loetavat õietolmu.

Esindusklass PK/10 g väiksem kui 20 000 (keskmine 9 500).

Valdavalt on hariliku robiinia õietolmuga kaasneva õietolmu kogum järgmine: nektarit mittesisaldavad liigid: Palma Trachycarpus fortunei, Ilex aquifolium, Graminaceae, Fraxinus, Quercus robur, Rumex, Sambucus nigra, Chelidonium, Luzula, Actinidia, Pinaceae; nektarit sisaldavad liigid: Acer, Prunus f., Salix, Trifolium repens ja Castanea sativa (leidub alati õietolmu kogumis), Aesculus, Gleditsia, Liriodendron.

„Miele Varesino” ei tohi sisaldada järgmiste liikide õietolmu: Loranthus europaeus, Hedysarum coronarium, Onobrychis.

3.3. Toore (ainult töödeldud toodete puhul)

—

3.4. Loomasööt (üksnes loomse päritoluga toodete puhul)

Mesilaste valgusöödana on keelatud kasutada õietolmu, mis ei ole kohalikku päritolu.

3.5. Tootmisetapid, mis peavad toimuma määratletud geograafilises piirkonnas

Kõik tootmisetapid, nii korje kui ka vurritamine ja tarbimiseks ettevalmistamine toimuvad Varese provintsis.

3.6. Viilutamise, riivimise, pakendamise jm erieeskirjad

Mesi on nn elav toode ja sõltub väga ümbritsevast keskkonnast. Mesi on väga hügroskoopne, tundlik temperatuurimuutuste ja valguse suhtes. Seetõttu on tähtis, et mesi valmiks ja seda pakendataks mee tootmispiirkonnas, et mett ei veetaks ega toimetataks ühest kohast teise enne pakendamist, et mee kvaliteet, värskus ja säilivus ei saaks kahjustatud.

3.7. Märgistamise erieeskirjad

Märgisel tuleb esitada järgmised andmed:

— nimetus „Miele Varesino”;

— lühend „DOP” (KPN) ja väljakirjutatult „Denominazione di origine protetta” (Kaitstud päritolunimetus);

— Euroopa Liidu sümbol;

— toote logo;

— säilitamisjuhised: „hoida jahedas kuivas kohas, valguse eest kaitstult”;

— säilivusaeg: „parim enne: kuu ja aasta” – mitte üle 36 kuu pärast vurritamist.

Toodet „Miele Varesino” pakendatakse metallkaanega suletavatesse klaaspurkidesse; metallkaanel on toote logoga märgis.

Märgiseid antakse tootjatele, kes on kinnitanud, et nad täidavad täielikult tootenõudeid ja võimaldavad kontrollimist.

Toodet võib pakendada ka kehtivatele õigusaktidele vastava nõuetekohase märgisega varustatud ja sobivast materjalist kottidesse, toosidesse ning ühekordse annusena tarbimiseks mõeldud pakenditesse.

Robiiniamee „Miele Varesino” logo, mis on esitatud allpool, koosneb joonise keskel valgel taustal olevast kolmest kollakaspunasest kuusnurgast, millest sirutub ülespoole viie õielehega mettandev õis; selle kõrval on kujutatud kolme helesinist mäge, mille all on järve sümboliseerivad kahaneva paksusega helesinised jooned; joonist ümbritseb kollane äär, millele on siniste tähtedega kirjutatud „MIELE VARESINO D.O.P”. ja „di acacia” (robiiniast); kollast äärt ümbritseb kollakaspunane serv.

4. Geograafilise piirkonna täpne määratlus

Mee tootmise piirkond ulatub Alpide jalamilt Ticino jõe ja Olona jõe ning Maggiore järve ja Lugano järve vahele. See piirkond vastab Varese provintsi alale.

5. Seos geograafilise piirkonnaga

5.1. Geograafilise piirkonna eripära

Geograafilisele piirkonnale iseloomulik parasvöötme mandriline kliima suhteliselt väikeste temperatuurikõikumistega nii suvel kui ka talvel on tingitud järvede ühtlustavast toimest. Sellised tingimused loovad piirkonna eripära ja soodustavad teatavate puuliikide, sealhulgas ka eksootiliste liikide kasvamist.

Kuna järved muudavad kliima pehmemaks, on kevad siin varasem kui Milano piirkonnas ja õitsemisaeg on päikeselistel nõlvadel pikem ja rikkalikum.

Varese piirkonnas on laialdaselt levinud peamine mesilaste korjetaim harilik robiinia (Robinia pseudoacacia L.), mis kasvab vähemtähtsatel põllumajanduslikel maadel ja on põhiliik paljudel metsaaladel.

Hariliku robiinia (Robinia pseudoacacia L.) õitsemisajal ei ole Varese provintsis teisi nektarit andvaid taimi, mis nii rikkalikult õitseksid. Hariliku robiinia õitsemisaeg on suuremal osal Varese piirkonnast järkjärguline ja kestab kaua, sest seal on pikad lõunasse avatud päikeselised orud, nagu Ticino ja Olona ääres, mida mäed tuulte eest kaitsevad.

Varese provintsi taimestik on seetõttu kujunenud välja topograafiliste, klimaatiliste, mullastikutingimuste ja inimtegevuse koosmõjul.

Ajavahemikul XVII kuni XX sajandini ehitati piirkonda palju suurte parkidega villasid ning sinna toodi kaunistuseks haruldasi ilutaimi, mis on ajapikku tänu sobivale kliimale levinud nii ümbruskonna aedadesse kui ka alusmetsa.

Varese piirkonnas on mesindus olnud laialt levinud tegevusala, millega on tegelnud peamiselt talupidajad, kuid seda on viljelenud ka sama piirkonna kirikuringkonnad ning see on paelunud ka selliseid inimesi, kes tegelevad uurimistööga.

Möödunud sajandi alguses innustas soodsatest keskkonnatingimustest põhjustatud hariliku robiinia kiire levik Varese piirkonna metsades kohalikke mesinikke pühenduma robiiniamee tootmisele, sest robiiniamesi erines teistest samas piirkonnas varem toodetud meeliikidest oma eriliste organoleptiliste ja füüsikaliste näitajate poolest.

Sellest alates on kõnealuses piirkonnas mesindus kiiresti arenenud ja toimunud on spetsialiseerumine mee, eelkõige robiiniamee tootmisele ning robiiniameest on saanud Varese provintsi kõige silmapaistvam toode.

Kutseliseks on mesindus kõnealuses piirkonnas muutunud järk-järgult, alates uute mesilastarutüüpide ja uute tootmisviiside katsetamisest.

Mee tootmisviiside edendamise käigus on harrastusmesindusest saanud kutseala, kus alustati esimestest katsetustest asendada tavapärased mesilastarud kaasaegsetega ja võeti kasutusele meevurrid; see võimaldas toota ühe taimeliigi mett ja tühjendada teisaldatavates raamides paiknevaid kärgi ilma raame kahjustamata.

Töö on jätkunud selliste mesilasrasside valimisega, mis on kõige suurema tootlikkusega ja kõige haiguskindlamad, et saavutada Varese mee parem kvaliteet ja saagikus.

5.2. Toote eripära

„Miele Varesino” on väga puhas robiinia üheliigimesi, sest on valminud hariliku robiinia nektarist ja õietolmust, sisaldades siiski vähesel määral ka ilutaimede õietolmu.

Robiiniamee settes leidub nektarit sisaldavate ja nektarit mittesisaldavate taimede õietolmu sellisel määral, nagu on esitatud punktis 3.2.

Robiiniamesi on eriti vedel, väga heleda värvusega, läbipaistev, värvitust kuni õlgkollaseni, lõhn on õrn ja peen ning sellel ei ole teravaid kõrvallõhnu, maitse on väga magus. Lõhna varjund on õrn suhkrune, vanilli lõhna meenutav.

Mee „Miele Varesino” eripära on ka asjaolu, et selles ei leidu esparseti (Onobrychis), kroon-magusristiku (Hedysarum coronarium) ja – mis eriti tähtis – euroopa rihmvõõriku (Loranthus europaeus) õietolmu, sest nagu kinnitavad tunnustatud botaanikute uuringud, ei leidu seda taime kõnealuse mee tootmise piirkonnas.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel (kaitstud geograafilise tähisega) või toote erilise kvaliteedi, maine või muude omaduste vahel

Kuna harilik robiinia Robinia pseudoacacia L. õitseb kõnealuses geograafilises piirkonnas laialdasel alal rikkalikult ja kaua, on see soodustanud mesinduse arengut ja juba vähemalt poolteist sajandit on mett „Miele Varesino” edukalt toodetud. Hariliku robiinia Robinia pseudoacacia L. laialdane levik Varese provintsi metsades on edendanud kohalikku mesindust, st mee tootmisviise, mesilaste tõuaretust ja mesilaste pidamist.

Ajapikku on mesindusega hakatud üha enam tegelema, sellega tegelevad nii harrastajad, poolkutselised kui ka kutselised mesinikud, millest annab tunnistust tarude arvu kasv Varese metsades hariliku robiinia õitsemisajal. Huvi suurenemine on tingitud sellest, et võrreldes teiste piirkondadega, kus ka toodetakse robiiniamett, ei ole kõnealuses piirkonnas teisi põllumajanduskultuure või metsikult kasvavaid taimi, mille õitsemine võiks mõjutada robiiniamee omadusi, seega on mesi puhtam ja vastab rohkem tüüpilise robiiniamee nõuetele.

Lisaks sellele võimaldab see geograafiline piirkond oma kliima- ja keskkonnatingimustega toota kõnealusele piirkonnale eriomast mett, mis erineb kõikidest mujal toodetud meeliikidest. Selle piirkonna aedades ja parkides tavapäraselt kasvatatavad ilutaimed annavad oma õietolmu kaudu tootele „Miele Varesino” eripära, mille poolest kõnealune mesi erineb mujal Lombardias toodetavast meest. Selliste taimeliikide olemasolu tagab toote „Miele Varesino” iseloomulikud organoleptilised omadused, eelkõige lõhna, mis pärineb igihaljaste taimede (Ilex aquifolium, Trachycarpus fortunei) õietolmust.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Miele Varesino” tunnustamise ettepaneku 22. detsembri 2011. aasta Itaalia Vabariigi Teatajas nr 297. Spetsifikaadi tekst on kättesaadav järgmise lingi kaudu:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates nupul „Qualità e sicurezza” („Kvaliteet ja ohutus”; ekraanil ülal paremal) ning seejärel nupul „Disciplinari di produzione all’esame dell’UE” („ELi läbivaatuseks esitatud spetsifikaadid”).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.